30.12.2022
EL
Επίσημη Εφημερίδα της Ευρωπαϊκής Ένωσης
C 498/1
I (Ψηφίσματα, συστάσεις και γνωμοδοτήσεις)
ΨΗΦΙΣΜΑΤΑ
EΠΙΤΡΟΠΗ ΤΩΝ ΠΕΡΙΦΕΡΕΙΩΝ 151Η ΣΥΝΟΔΟΣ ΟΛΟΜΕΛΕΙΑΣ ΤΗΣ ΕΤΠ, 11.10.2022 - 12.10.2022
Ψήφισμα της Ευρωπαϊκής Επιτροπής των Περιφερειών με θέμα «H κατάσταση των δήμων και των περιφερειών στην Ευρωπαϊκή Ένωση» (2022/C 498/01)
Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ (ΕτΠ), ΕΧΟΝΤΑΣ ΥΠΟΨΗ:
— την Ετήσια έκθεσή της για την κατάσταση των περιφερειών και των δήμων στην Ευρωπαϊκή Ένωση, στην οποία ακολουθήθηκε μια συμπεριληπτική, τεκμηριωμένη και εμπεριστατωμένη προσέγγιση, συμπεριλαμβανομένου του περιφερειακού και τοπικού βαρόμετρου που αποτυπώνει τις απόψεις των τοπικών και περιφερειακών εκπροσώπων, με τη συμμετοχή πολλών εταίρων και θεσμικών οργάνων (1) και με την παροχή τεκμηριωμένων στοιχείων και βασικών προτάσεων στους αρμοδίους λήψης πολιτικών αποφάσεων σε ενωσιακό, εθνικό, περιφερειακό και τοπικό επίπεδο όσον αφορά τα πλέον επείγοντα ζητήματα για το επόμενο έτος· — το αποτέλεσμα της Διάσκεψης για το μέλλον της Ευρώπης και τις πολυάριθμες προτάσεις που έχουν άμεση σχέση με τους οργανισμούς τοπικής αυτοδιοίκησης, οι οποίοι είναι καίριας σημασίας για την εξεύρεση λύσεων στις ανησυχίες των πολιτών· — την ομιλία της Προέδρου της Ευρωπαϊκής Επιτροπής για την κατάσταση της Ένωσης το 2022 στις 14 Σεπτεμβρίου 2022 και τη δήλωση προθέσεων που απέστειλε στους προέδρους του Ευρωπαϊκού Κοινοβουλίου και του Συμβουλίου· ΕΚΤΙΜΩΝΤΑΣ ΤΑ ΑΚΟΛΟΥΘΑ:
— τον παράνομο και αδικαιολόγητο πόλεμο που διεξάγει η Ρωσία κατά της Ουκρανίας που έχει προκαλέσει και προκαλεί την απώλεια ζωών και καταστροφές, αναγκάζοντας εκατομμύρια ανθρώπους να εγκαταλείψουν τις εστίες τους αναζητώντας καταφύγιο είτε σε άλλες περιοχές της Ουκρανίας είτε στην ΕΕ, και ιδίως στα ανατολικά κράτη μέλη της, με τους οργανισμούς τοπικής αυτοδιοίκησης να αποτελούν το πρώτο επίπεδο αρωγής· — επιπλέον των επιπτώσεων της κλιματικής αλλαγής, των συνεπειών της πανδημίας COVID-19 και των διαταραχών του εμπορίου, ο αντίκτυπος του πολέμου στην Ουκρανία ασκεί επίσης μεγάλη πίεση σε πολλά νοικοκυριά, μικρές και μεσαίες επιχειρήσεις και τοπικές και περιφερειακές κυβερνήσεις ανά την ΕΕ, εξαιτίας της σοβαρής πρόσθετης επιβάρυνσής τους από την ανατίμηση της ενέργειας και των τροφίμων και τον συνεχώς αυξανόμενο πληθωρισμό· 1. τονίζει ότι η Ετήσια έκθεση για την κατάσταση των δήμων και των περιφερειών στην Ευρωπαϊκή Ένωση καταδεικνύει ανησυχητικά την αύξηση του χάσματος από τόπο σε τόπο ανά την ΕΕ λόγω των επιπτώσεων της πανδημίας COVID-19, του πολέμου στην Ουκρανία και της επιτάχυνσης της κλιματικής αλλαγής·
(1)
https://cor.europa.eu/el/our-work/Pages/State-of-Regions-and-Cities-2022.aspx?origin=spotlight